新田詩
作者：王安石
朝代：宋

paragraphs: 離離新田，其下流水。
孰知其初，灌莽千里。
其南背江，其北逾淮。
父抱子扶，十百其來。
其來僕僕，鏝我新屋。
趙侯劬之，作者不饑。
歲仍大熟，飽及雞鶩。
僦船與車，四鄙出穀。
今游者處，昔止者流。
維昔牧我，不如今侯。
侯來適野，不有觀者。
稅于水濱，問我鰥寡。
侯其歸矣，三歲于茲。
誰能止侯，我往求之。